CELEX: 32007D0305
Language: ro
Date: 2007-04-25 00:00:00
Title: 2007/305/CE: Decizia Comisiei din 25 aprilie 2007 privind retragerea de pe piață a rapiței hibride cu semințe oleaginoase Ms1xRf1 (ACS-BNØØ4-7xACS-BNØØ1-4) și a produselor sale derivate [notificată cu numărul C(2007) 1805]

5.5.2007   
            
            
               RO
            
            
               Jurnalul Oficial al Uniunii Europene
            
            
               L 117/17
            
         
      DECIZIA COMISIEI
   
   din 25 aprilie 2007
   privind retragerea de pe piață a rapiței hibride cu semințe oleaginoase Ms1xRf1 (ACS-BNØØ4-7xACS-BNØØ1-4) și a produselor sale derivate
   [notificată cu numărul C(2007) 1805]
   (Numai textul în limba germană este autentic)
   (2007/305/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
   întrucât:
   
               (1)
            
            
               Semințele de rapiță hibridă oleaginoasă Ms1xRf1 (ACS-BNØØ4-7xACS-BNØØ1-4) au fost autorizate, în temeiul Directivei 90/220/CEE a Consiliului din 23 aprilie 1990 privind diseminarea deliberată în mediu a organismelor modificate genetic (2) prin Decizia 96/158/CE din 6 februarie 1996 privind introducerea pe piață a unui produs care conține un organism modificat genetic, și anume semințe de rapiță hibridă tolerantă la erbicide (Brassica napus L. oleifera Metzq. MS1Bn x RF1Bn) (3) în scopul cultivării pentru obținerea semințelor, dar nu al comercializării pentru alimentația umană sau animală. Directiva 90/220/CEE a fost reformulată și abrogată prin Directiva 2001/18/CE.
            
         
               (2)
            
            
               Semințele de rapiță hibridă oleaginoasă ACS-BNØØ4-7xACS-BNØØ1-4 au fost autorizate, în temeiul Directivei 90/220/CEE a Consiliului, prin Decizia 97/392/CE a Comisiei din 6 iunie 1997 privind introducerea pe piață a rapiței modificate genetic (Brassica napus L. oleifera Metzg. MS1, RF1) în temeiul Directivei 90/220/CEE a Consiliului (4) în scopul cultivării și manipulării în mediu înainte și în timpul transformării lor în fracțiuni neviabile.
            
         
               (3)
            
            
               Autorizațiile au fost acordate pe baza informațiilor conținute în dosarele comunicate în conformitate cu Directiva 90/220/CEE și pe baza tuturor informațiilor comunicate de statele membre.
            
         
               (4)
            
            
               Uleiul prelucrat din rapiță cu semințe oleaginoase ACS-BNØØ4-7, ACS-BNØØ1-4 și din combinația hibridă ACS-BNØØ4-7xACS-BNØØ1-4 a fost introdus pe piață în conformitate cu articolul 5 din Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (5).
            
         
               (5)
            
            
               Rapița cu semințe oleaginoase ACS-BNØØ4-7, rapița cu semințe oleaginoase ACS-BNØØ1-4 și combinația hibridă de rapiță cu semințe oleaginoase ACS-BNØØ4-7xACS-BNØØ1-4 și produsele lor derivate au făcut ulterior obiectul unei notificări din partea Bayer CropScience AG (denumit în continuare „solicitant”) ca produse deja existente în conformitate cu articolul 8 alineatul (1) litera (a) și articolul 20 alineatul (1) din Regulamentul (CE) nr. 1829/2003 (denumit în continuare „regulamentul”) și au fost înscrise în Registrul comunitar al produselor alimentare si al furajelor modificate genetic. Domeniul de aplicare a notificării acoperă alimente (ulei prelucrat) produse plecând de la linia masculină sterilă de rapiță cu semințe oleaginoase MS1Bn (B91-4) și de la toate încrucișările convenționale, de la linia de restaurare a fertilității la rapiță cu semințe oleaginoase RF1Bn (B93-101) și de la toate încrucișările convenținale și combinațiile hibride MS1xRF1 (ACS-BNØØ4-7xACS-BNØØ1-4), precum și furaje ce conțin sau constau din rapiță cu semințe oleaginoase derivate din linia masculină sterilă de rapiță cu semințe oleaginoase MS1 (B91-4), cultivar Drakkar, linia de rapiță cu semințe oleaginoase (Brassica napus L. oleifera Metzg.), linia de restaurare a fertilității la rapița cu semințe oleaginoase RF1 (B93-101), cultivar Drakkar, linia rapiței cu semințe oleaginoase (Brassica napus L. oleifera Metzg.) și combinația hibridă MS1xRF1 (ACS-BNØØ4-7xACS-BNØØ1-4) (Brassica napus L. oleifera Metzg. MS1Bn x RF1Bn) în scopul cultivării și manipulării în mediu înainte și în timpul transformării lor în fracțiuni neviabile.
            
         
               (6)
            
            
               Solicitantul de rapiță hibridă cu semințe oleaginoase ACS-BNØØ4-7xACS-BNØØ1-4 a declarat, într-o scrisoare adresată Comisiei Europene la data de 15 noiembrie 2005, că a stopat comercializarea la scară mondială a soiurilor rezultate din acest eveniment de transformare și că toate stocurile de semințe au fost recuperate și distruse după sezonul de vânzări 2003.
            
         
               (7)
            
            
               Solicitantul a declarat mai departe Comisiei că a renunțat să mai introducă, în temeiul articolului 8 alineatul (4) primul paragraf, al articolului 11, al articolului 20 alineatul (4) și al articolului 23 din regulament, o cerere de reînnoire a autorizației acordate în temeiul regulamentului pentru rapița cu semințe oleaginoase ACS-BNØØ4-7, rapița cu semințe oleaginoase ACS-BNØØ1-4 și combinația hibridă ACS-BNØØ4-7xACS-BNØØ1-4. Prin urmare, nici cultivarea, nici punerea pe piață a rapiței hibride cu semințe oleaginoase ACS-BNØØ4-7xACS-BNØØ1-4 și produsele sale derivate nu vor mai fi autorizate în Comunitate după 18 aprilie 2007.
            
         
               (8)
            
            
               În consecință, este necesar să se adopte măsuri cu scopul de a se asigura retragerea efectivă de pe piață a semințelor de rapiță hibridă cu semințe oleaginoase ACS-BNØØ4-7xACS-BNØØ1-4. Ca o consecință a indisponibilității semințelor ar trebui să antreneze dispariția tuturor produselor derivate din rapița ACS-BNØØ4-7, rapița ACS-BNØØ1-4 și a combinației hibride de rapiță cu semințe oleaginoase ACS-BNØØ4-7xACS-BNØØ1-4 din lanțul alimentar și furajer, într-o perioadă de timp rezonabilă.
            
         
               (9)
            
            
               Întrucât solicitantul a oprit vânzarea semințelor de rapiță hibridă cu semințe oleaginoase ACS-BNØØ4-7xACS-BNØØ1-4 după sezonul de însămânțare 2003, stocurile de produse derivate din rapița cu semințe oleaginoase ACS-BNØØ4-7, rapița cu semințe oleaginoase ACS-BNØØ1-4 și din combinația hibridă de rapiță cu semințe oleaginoase ACS-BNØØ4-7xACS-BNØØ1-4 sunt epuizate și nu ar mai trebui să se găsească pe piață după 18 aprilie 2007. Cu toate acestea, prezența de urme minime de material genetic modificat provenit din rapița cu semințe oleaginoase ACS-BNØØ4-7, rapița cu semințe oleaginoase ACS-BNØØ1-4 și din combinația hibridă de rapiță cu semințe oleaginoase ACS-BNØØ4-7xACS-BNØØ1-4 poate fi detectată un anumit timp în diferite produse alimentare sau furaje.
            
         
               (10)
            
            
               Din motive de securitate juridică, este necesar să fie stabilită o perioadă de tranziție în timpul căreia produsele alimentare sau furajele pot conține acest tip de material fără a se considera că încalcă prevederile articolului 4 alineatul (2) sau ale articolului 16 alineatul (2) din regulament, în cazul în care această prezență este întâmplătoare sau tehnic inevitabilă.
            
         
               (11)
            
            
               În determinarea nivelului tolerat și a perioadei de tranziție este oportun să se țină cont de timpul necesar până când retragerea efectivă de pe piață a semințelor să producă efectele sale asupra lanțului alimentar și furajer. În toate cazurile, nivelul tolerat trebuie să fie inferior cu 0,9 % nivelului de etichetare și trasabilitate prevăzut în regulament pentru prezența întâmplătoare sau tehnic inevitabilă a materialului genetic modificat în alimente sau furaje.
            
         
               (12)
            
            
               Ținând cont de prezenta decizie ar trebui modificate înscrierile în Registrul comunitar al produselor alimentare și al furajelor modificate genetic, prevăzute în articolul 28 din regulament, în ceea ce privește rapița ACS-BNØØ4-7, rapița ACS-BNØØ1-4 și combinația hibridă de rapiță cu semințe oleaginoase ACS-BNØØ4-7xACS-BNØØ1-4.
            
         
               (13)
            
            
               Solicitantul a fost consultat cu privire la măsurile prevăzute în prezenta decizie.
            
         
               (14)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Pentru a se asigura retragerea efectivă de pe piață a semințelor oleaginoase de rapiță hibridă ACS-BNØØ4-7xACS-BNØØ1-4 destinate cultivării, solicitantul trebuie să prezinte Comisiei un raport asupra punerii în aplicare a măsurilor prevăzute în anexă.
   În termen de 6 luni de la data notificării prezentei decizii, solicitantul trebuie să prezinte Comisiei un raport asupra punerii în aplicare a măsurilor prevăzute în anexă.
   Articolul 2
   Prezența de material ce conține, constă sau este produs din rapița ACS-BNØØ4-7, rapița ACS-BNØØ1-4 și combinația hibridă de rapiță cu semințe oleaginoase ACS-BNØØ4-7xACS-BNØØ1-4 în produse alimentare sau furaje notificată în temeiul articolului 8 alineatul (1) litera (a) și al articolului 20 alineatul (1) din regulament trebuie tolerată pe o perioadă de 5 ani de la data notificării prezentei decizii cu condiția:
   
               (a)
            
            
               ca această prezență să fie întâmplătoare sau tehnic inevitabilă; și în cazul în care
            
         
               (b)
            
            
               nu depășește o proporție de 0,9 %.
            
         Articolul 3
   Pentru a se ține cont de prezenta decizie, înscrierile din Registrul comunitar al produselor alimentare și al furajelor modificate genetic sunt modificate conform prevederilor articolului 28 din regulament, în ceea ce privește rapița ACS-BNØØ4-7, rapița ACS-BNØØ1-4 și combinația hibridă de rapiță cu semințe oleaginoase ACS-BNØØ4-7xACS-BNØØ1-4.
   Articolul 4
   Prezenta decizie se adresează Bayer CropScience AG, Alfred-Nobel-Str. 50, D-40789 Monheim am Rhein, Germania.
   
      Adoptată la Bruxelles, 25 aprilie 2007.
      
         
            Pentru Comisie
         
         Markos KYPRIANOU
         
         
            Membru al Comisiei
         
      
   
   
      (1)  JO L 268, 18.10.2003, p. 1. Regulament, astfel cum a fost modificat prin Regulamentul (CE) nr. 1981/2006 al Comisiei (JO L 368, 23.12.2006, p. 99).
   
      (2)  JO L 117, 8.5.1990, p. 15. Directivă abrogată de Directiva 2001/18/CE a Parlamentului European și a Consiliului (JO L 106, 17.4.2001, p. 1).
   
      (3)  JO L 37, 15.2.1996, p. 30.
   
      (4)  JO L 164, 21.6.1997, p. 38.
   
      (5)  JO L 43, 14.2.1997, p. 1. Regulament, astfel cum a fost modificat ultima dată prin Regulamentul (CE) nr. 1882/2003 (JO L 284, 31.10.2003, p. 1).
   
      ANEXĂ
      Măsuri ce trebuie respectate de către solicitant pentru asigurarea retragerii efective de pe piață a semințelor de rapiță hibridă ACS-BNØØ4-7xACS-BNØØ1-4 destinate cultivării
      
                  (a)
               
               
                  Informarea operatorilor economici din Comunitate asupra statutului comercial și legal al semințelor.
               
            
                  (b)
               
               
                  Recuperarea stocurilor comerciale de semințe restante.
               
            
                  (c)
               
               
                  Distrugerea stocurilor comerciale de semințe restante.
               
            
                  (d)
               
               
                  Încheierea de acorduri cu țări terțe de suspendare a produselor, informându-le asupra faptului că trebuie să retrimită semințele sau să verifice și să ateste că acestea au fost distruse.
               
            
                  (e)
               
               
                  Luarea de măsuri necesare pentru obținerea radierii soiurilor înregistrate din cataloagele de semințe naționale.
               
            
                  (f)
               
               
                  Implementarea unui program intern destinat a evita apariția evenimentului în timpul fazei de selecție și producție a semințelor.